Sklep Sodišča (šesti senat) z dne 5. maja 2022 (predlog za sprejetje predhodne odločbe Tribunal da Relação do Porto – Portugalska) – ING Luxembourg SA/VX
(Zadeva C-346/21)1
(Predlog za sprejetje predhodne odločbe – Člen 99 Poslovnika Sodišča –     Pravosodno sodelovanje v civilnih in gospodarskih zadevah – Vročanje sodnih in izvensodnih pisanj – Uredba (ES) št. 1393/2007 – Člen 8 – Obvestitev naslovnika o njegovi pravici zavrnitve sprejema sodnega pisanja, ki ni sestavljeno v jeziku, ki ga razume naslovnik, ali v uradnem jeziku ali v enem od uradnih jezikov zaprošene države članice oziroma mu ni priložen prevod v enega od teh jezikov s standardnim obrazcem iz priloge II k tej uredbi – Neuporaba standardnega obrazca – Posledice)
Jezik postopka: portugalščina
Predložitveno sodišče
Tribunal da Relação do Porto
Stranki
Tožena stranka na prvi stopnji in pritožnica na drugi stopnji: ING Luxembourg SA
Tožeča stranka na prvi stopnji in nasprotna stranka na drugi stopnji: VX
Izrek
1.    Člen 8(1) Uredbe (ES) št. 1393/2007 Evropskega parlamenta in Sveta z dne 13. novembra 2007 o vročanju sodnih in izvensodnih pisanj v civilnih ali gospodarskih zadevah v državah članicah (vročanje pisanj) in razveljavitvi Uredbe Sveta (ES) št. 1348/2000 je treba razlagati tako, da zahteva, da je naslovnik sodnega pisanja, ki ga je treba vročiti v drugi državi članici, v vsakem primeru s standardnim obrazcem iz priloge II k tej uredbi obveščen o svoji pravici zavrnitve sprejema tega pisanja tudi tedaj, kadar je sestavljeno v jeziku, ki ga razume naslovnik, ali v uradnem jeziku ali v enem od uradnih jezikov kraja vročitve oziroma mu je priložen prevod v enega od teh jezikov.
2.    Uredbo št. 1393/2007 je treba razlagati tako. da nasprotuje nacionalni ureditvi, ki določa neveljavnost vročitve sodnega pisanja v drugi državi članici, če je ta izvedena, ne da bi bil naslovnik tega pisanja s standardnim obrazcem iz priloge II k tej uredbi obveščen o svoji pravici zavrnitve sprejema navedenega pisanja, če to ni sestavljeno v enem od jezikov, navedenih v členu 8(1) navedene uredbe, oziroma mu ni priložen prevod v enega od teh jezikov, in to neodvisno od tega, ali ta nacionalna ureditev določa rok za tega naslovnika, da uveljavlja to neveljavnost, ali ne.
____________
1 UL C 382, 20.9.2021.